Diari Oficial de la Generalitat Valenciana


Sumari del DOGV 3765, del 06-06-2000 (2000/4026)

Acord d'11 d'abril de 2000, de la Comissió Territorial d'Urbanisme de Castelló, que fa referència a la modificació puntual número 7 del Pla General del municipi de la Vall d'Uixó.
-----------------------------------------------------------------------------------------------------------------------------------------------------------------------------------

### Dades del document

Número de DOGV
:   3765

Data del DOGV
:   06-06-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/4026


Data del document
:   11-04-2000

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Vall d'Uixó, la
    * pla d'urbanisme

Acord d'11 d'abril de 2000, de la Comissió Territorial d'Urbanisme de Castelló, que fa referència a la modificació puntual número 7 del Pla General del municipi de la Vall d'Uixó. [2000/F4026]
  
Vist l'expedient que fa referència a la modificació puntual número 7 del pla general del municipi de la Vall d'Uixó, i de conformitat amb els següents,
  
Antecedents
  
Primer. El Ple de l'Ajuntament, en la sessió celebrada el 19 d'abril de 1999, va acordar sotmetre el projecte de modificació del pla general a informació pública per mitjà dels edictes inserits en el periòdic El Mundo de Castelló, de 28 d'abril de 1999, i en el DOGV número 3.586, de 24 de maig 1999. Durant el període esmentat no es va produir cap al·legació, i va ser aprovat provisionalment per acord del Ple en la sessió de 29 de juliol de 1999.
  
No obstant això, per acord del Ple de 29 de febrer de 2000, l'ajuntament acorda desistir en la tramitació d'una part de la modificació puntual número 7, en la part que fa referència a la definició d'un sector de sòl urbanitzable industrial en el triangle que formen la carretera N-225, la variant Almenara-la Jana i el riu Belcaire, per la qual cosa prossegueix la tramitació de l'apartat inclòs en la documentació no afectat per aquesta exclusió, i va presentar el 7 de març de 2000 una nova documentació per a l'aprovació definitiva.
  
Segon. La documentació presentada consisteix en la memòria informativa i justificativa i plànols d'informació i d'ordenació de la proposta de modificació.
  
Tercer. L'objecte de la modificació és el canvi d'ús de la parcel·la número 131, situada en el polígon industrial del Belcaire, de manera que en lloc de tenir una destinació dotacional esportiva (DP segons sigles del pla parcial del parc industrial del Belcaire), i conservant el caràcter de dotació pública, passe a ser d'un ús dotacional destinat a equipament comercial i social (SP segons sigles del mateix pla parcial).
  
Això és a causa de la necessitat de crear un centre de serveis integrats de suport a les xicotetes i mitjanes empreses i treballadors de la població, l'emplaçament més adequat del qual es considera en aquest polígon industrial, i per a això cal una parcel·la amb una superfície almenys de 5.000 metres quadrats. Així, en aplicació de les ordenances el lloc més idoni i l'ús previst més adequat fa que es modifique l'ús dotacional esportiu de la parcel·la número 131, per l'ús comercial social que admet aquest tipus d'implantacions, i no es considera necessària la introducció d'un nou ús.
  
El canvi d'ús de DP a SP es produeix en la parcel·la número 131 adjacent a una altra d'ús SP, i que té una superfície d'11.552 metres quadrats.
  
Quart. En l'expedient consten sengles informes de la Unitat de Carreteres de l'Estat de Castelló, del Ministeri de Foment, i de l'Oficina del Pla de Carreteres de la Conselleria d'Obres Públiques, Urbanisme i Transports, de 4 d'octubre de 1999 i 28 de setembre de 1999, respectivament, que no plantegen objeccions respecte al canvi d'ús proposat, després de l'eliminació dels apartats que reflectien la inclusió d'un nou sector de sòl urbanitzable industrial, aspectes que sí que presentaven objeccions per ambdós departaments.
  
Fonaments de dret
  
Primer. La tramitació ha sigut correcta en compliment del que estableix l'article 38 i següents de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (d'ara endavant LRAU).
  
Segon. La documentació està completa, en compliment del que estableix l'article 27 en relació amb el 55.1 de la LRAU.
  
Tercer. La modificació puntual que ara s'examina s'ha tramitat després de l'entrada en vigor del Decret 201/1998, de 15 de desembre de 1998, pel qual s'aprova el Reglament de Planejament de la Comunitat Valenciana (d'ara endavant RPCV), per la qual cosa li és aplicable, a més del que s'estableix en la LRAU, el que estableix el reglament esmentat.
  
Quart. El projecte que s'examina introdueix canvis en la qualificació urbanística d'una parcel·la de manera que manté el caràcter de dotació pública però en veu modificat l'ús, per la qual cosa no caldrà observar el que estableixen els articles 55.3 i 55.7 de la LRAU i 17 de l'annex al Reglament de Planejament.
  
Tampoc caldrà observar el que estableixen l'article 55.4 de la LRAU i els apartats 4 i 7 de l'article 172 i l'article 33 del RPCV, atés que no es tracta de modificació de zona verda ni de parcel·les l'ús efectiu de les quals és el docent o sanitari.
  
D'altra banda, no es veu la necessitat d'ajustar-se a la classificació general i funcional de les dotacions públiques establerta en els articles del 30 al 32 del RPCV, ja que no es tracta d'implantar un nou ús, sinó de canviar la qualificació urbanística vigent per altre tipus ja previst pel mateix pla.
  
Cinqué. Els canvis introduïts afecten aspectes no definitoris de l'edificabilitat, sense produir canvis en la quantificació del sòl dotacional previst. D'acord amb el que estableix l'article 2.2 i 2.4 de la LRAU, les potestats urbanístiques i, en particular, la de planejament s'exercirà a fi d'assegurar-ne l'adequat desenvolupament, la qual cosa determinarà totes les decisions públiques respecte de la utilització dels terrenys i les característiques de les construccions.
  
Així, des de la legítima potestat urbanística municipal, l'ajuntament està plenament capacitat per a possibilitar la implantació d'aquells usos no previstos i compatibles tant amb la finalitat pròpia del sòl al qual va destinat com a les disposicions estatals i autonòmiques, a aquestes aplicables, i és legítim el tractament urbanístic diferenciat de terrenys, quan està determinat per canvis explícits d'orientació en les polítiques de planificació i programació pròpies de l'activitat urbanística, i des de l'exercici autonòmic de les competències derivades del compliment del que estableix l'article 40 de la LRAU, no hi ha cap obstacle a l'aprovació.
  
Sisé. De conformitat amb el que estableixen els articles 8.a) i 9.1 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, en aquest cas, el director general d'Urbanisme i Ordenació Territorial pot sotmetre l'expedient a l'aprovació definitiva del conseller d'Obres Públiques, Urbanisme i Transports o bé sotmetre la seua proposta al dictamen previ de la Comissió Territorial d'Urbanisme, dictamen que en el cas de municipis de menys de 50.000 habitants, tindrà directament efectes de resolució executòria.
  
D'acord amb tot el que s'ha exposat abans, la Comissió Territorial d'Urbanisme de Castelló acorda:
  
Aprovar definitivament el projecte de modificació puntual número 7 del Pla General d'Ordenació Urbana de la Vall d'Uixó quant al canvi d'ús de dotacional DP a dotacional SP en el parc industrial del Belcaire.
  
Contra aquest acord, que no exhaureix la via administrativa, es podrà interposar un recurs administratiu d'alçada, en el termini d'un mes, davant del conseller d'Obres Públiques, Urbanisme i Transports, això sense perjudici d'utilitzar qualsevol altre recurs que es considere oportú.
  
Castelló de la Plana, 11 d'abril de 2000.- El secretari de la Comissió Territorial d'Urbanisme: Fernando Renau Faubell.